ລາວ ກະກຽມ​ຄວາມ​ພ້ອມ​ ​ເພື່ອຮອງ​ຮັບ​ ກອງ​ປະຊຸມ​ໃຫຍ່ ​ຄັ້ງທີ 10 ຂອງ​ພັກ ແລະ ​ການ​ເປັນ​ປະທານ​ ອາ​ຊຽນນຳ
ນາຍົກລັດຖະມົນຕີ ກໍໄດ້ມອບໝາຍໃຫ້ ກະຊວງການຕ່າງປະເທດ ເປັນພາກສ່ວນ ທີ່ຮັບຜິດຊອບ ໃນການກະກຽມຄວາມພ້ອມ ໃນທຸກໆດ້ານ.
ປະທານປະເທດລາວ ຂໍໃຫ້ທຸກພາກສ່ວນ ກະກຽມຄວາມພ້ອມໃນທຸກໆດ້ານເພື່ອຮອງຮັບກອງປະຊຸມໃຫຍ່ຄັ້ງທີ 10 ຂອງພັກ ແລະການເປັນປະທານອາຊ່ຽນຂອງລາວໃນປີ 2016 ທ່ານຈູມມາລີ ໄຊຍະສອນ ປະທານປະເທດ ແລະເລຂາທິການໃຫຍ່ພັກປະຊາຊົນປະຕິວັດລາວ ໄດ້ຖະແຫລງຮຽກຮ້ອງຂໍໃຫ້ທຸກພາກສ່ວນ ທັງໃນພາກລັດແລະພາກເອກະຊົນ ຮ່ວມກັນກຽມຄວາມພ້ອມໃນທຸກໆດ້ານເພື່ອຮອງຮັບ 2 ໂອກາດທີ່ສຳຄັນຂອງລາວ ທີ່ຈະມີຂຶ້ນໃນປີ 2016 ກໍຄືການດຳເນີນກອງປະຊຸມໃຫຍ່ຄັ້ງທີ 10 ຂອງພັກປະຊາຊົນປະຕິວັດລາວ ແລະການເປັນປະທານວຽນຂອງກຸ່ມອາຊ່ຽນໃນປີດຽວກັນ ດັ່ງທີ່ທ່ານຈູມມາລີ ໄດ້ຖະແຫລງເນັ້ນຢ້ຳວ່າ: ໂດຍສຳຫລັບກອງປະຊຸມໃຫຍ່ຄັ້ງທີ 10 ຂອງພັກນັ້ນ ຄາດວ່າ ຈະມີຂຶ້ນພາຍໃນເດືອນມີນາ ເພື່ອກຳນົດທິດທາງໃນການນຳພາ ປະເທດຂອງພັກລັດ ໃນຊ່ວງປີ 2016-2020 ແລະວິໄສທັດ ຂອງການພັດທະນາປະເທດລາວເຖິງປີ 2030 ລວມເຖິງການ ເລືອກຕັ້ງ ຄະນະບໍລິຫານງານສູນກາງພັກ ກົມການເມືອງສູນ ກາງພັກ ແລະເລຂາທິການໃຫຍ່ຂອງພັກດ້ວຍ ສ່ວນການເປັນ ປະທານອາຊ່ຽນນັ້ນ ກໍຈະຕ້ອງເປັນເຈົ້າພາບຈັດກອງປະຊຸມໃນ ລະດັບຕ່າງໆ ຂອງອາຊ່ຽນທີ່ລວມເຖິງກອງປະຊຸມສຸດຍອດ ຜູ້ນຳລັດຖະບານອາຊ່ຽນ ທີ່ຈະຕ້ອງມີການຈັດກອງປະຊຸມເຖິງ 2 ຄັ້ງໃນປີດຽວກັນ ຊຶ່ງຕໍ່ກໍລະນີດັ່ງກ່າວນີ້ ທ່ານທອງສິງ ທຳມະວົງ ນາຍົກລັດຖະມົນຕີ ກໍໄດ້ມອບໝາຍໃຫ້ ກະຊວງການຕ່າງປະເທດ ເປັນພາກສ່ວນທີ່ຮັບຜິດຊອບ ໃນການກະກຽມຄວາມພ້ອມ ໃນທຸກໆດ້ານ ເພື່ອຮອງຮັບການເປັນປະທານອາຊ່ຽນໃຫ້ໄດ້ ຢ່າງຄັກແນ່ ເພາະການເປັນ ປະທານອາຊ່ຽນນັ້ນ ນອກຈາກຈະຕ້ອງຮັບຜິດຊອບ ໃນການເປັນເຈົ້າພາບຈັດກອງປະຊຸມ ສຸດຍອດ ຜູ້ນຳລັດຖະບານ ເຖິງສອງຄັ້ງແລ້ວ ຍັງຈະຕ້ອງຈັດກອງປະຊຸມລະດັບ ເຈົ້າໜ້າທີ່ ອາວຸໂສ ລະດັບລັດຖະມົນຕີ ໃນປີດຽວກັນອີກດຽວກນອີກດ້ວຍ ໂດຍປະເທດຄູ່ເຈລະຈາຂອງອາຊ່ຽນ ກໍປະກອບດ້ວຍ ຈີນ ຍີ່ປຸ່ນ ເກົາຫຼີໃຕ້ ອິນເດຍ ອອສເຕຣເລຍ ນິວຊີແລນ ການາດາ ຣັດເຊຍ ສະຫະລັດອາເມຣິກາ ແລະ ສະຫະພາບ ຢູໂຣບ ຊຶ່ງໝາຍຄວາມວ່າ ບັນດາຜູ້ນຳຂອງປະເທດເຫຼົ່ານີ້ ກໍຈະຕ້ອງເດີນທາງເຂົ້າມາ ຮ່ວມກອງປະຊຸມສຸດຍອດ ທີ່ລາວຈະເປັນເຈົ້າພາບຈັດຂຶ້ນໃນທ້າຍປີ 2016 ດ້ວຍນັ້ນເອງ ດ້ວຍເຫດນີ້ ຈຶ່ງເຮັດໃຫ້ລັດຖະບານລາວ ຈະຕ້ອງຮັບປະກັນຄວາມປອດໄພໃຫ້ໄດ້ ຢ່າງຄັກ ແນ່ ທັງຍັງຈະຕ້ອງກະກຽມສະຖານທີ່ຈັດກອງປະຊຸມ ບ້ານພັກຮັບຮອງຜູ້ນຳ ແລະຄະນະ ຜູ້ແທນຂອງທຸກປະເທດ ຕະຫລອດຈົນຮອດສິ່ງອຳນວຍຄວາມສະດວກຕ່າງໆ ຢ່າງຄົບຊຸດ ຊຶ່ງຮວມທັງການກຽມຄວາມພ້ອມໃນດ້ານບຸກຄະລາກອນດ້ວຍ ດັ່ງທີ່ທ່ານທອງລຸນ ສີສຸລິດ ຮອງນາຍົກລັດຖະມົນຕີ ແລະ ລັດຖະມົນຕີວ່າການຕ່າງປະເທດ ໄດ້ໃຫ້ການຢືນຢັນວ່າ: ສປປ ລາວໄດ້ເຂົ້າຮ່ວມເປັນປະເທດສະມາຊິກ ຂອງກຸ່ມອາຊ່ຽນ ນັບຕັ້ງແຕ່ວັນທີ 23 ກໍລະກົດ 1997 ເປັນຕົ້ນມາ ໂດຍລາວໄດ້ເປັນປະທານວຽນຂອງອາຊ່ຽນຄັ້ງທຳອິດ ໃນ ປີ 2004 ທີ່ຍັງມີການຈັດການປະຊຸມສຸດຍອດຜູ້ນຳເຖິງ 2 ຄັ້ງ ທັງກໍຍັງຈະຕ້ອງຈັດກອງປະຊຸມສຸດຍອດ ລະຫວ່າງຜູ້ນຳຂອງອາຊ່ຽນກັບປະເທດຄູ່ເຈລະຈາດ້ວຍນັ້ນ ຍ່ອມຈະຕ້ອງໃຊ້ຈ່າຍງົບປະມານຢ່າງຫລວງຫຼາຍເຊັ່ນກັນ